**Rámcová kúpna zmluva**

uzatvorená podľa ust. § 409 a nasl. zákona č. 513/1991 Zb. Obchodný zákonník v znení neskorších predpisov (ďalej len „**Obchodný zákonník**“) a podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov

(ďalej len „**Zmluva**“)

uzatvorená medzi zmluvnými stranami:

**Predávajúci: (X)**

sídlo: **(X)**

IČO: **(X)**

DIČ: **(X)**

registrácia: **(X)**

IBAN: **(X)**

v zastúpení: **(X)**

zodpovedný zástupca: **(X)**

tel. kontakt: **(X)**

e-mail: **(X)**

(ďalej len „**Predávajúci**“)

a

**Kupujúci:** **MKK Grössling s. r. o.**

sídlo: Primaciálne námestie 1, 814 99 Bratislava - mestská časť Staré Mesto

IČO: 54288801

DIČ: 2121638783

IČ DPH: SK2121638783

zápis: Obchodný register Mestského súd Bratislava III,

Oddiel: Sro, vložka č. 158036/B

v zastúpení: Martin Neupauer, Gábor Bindics, konatelia

zodpovedný zástupca: **(X)**

tel. kontakt: **(X)**

e-mail: **(X)**

(ďalej len „**Kupujúci**“)

(Predávajúci a Kupujúci ďalej spolu len „**zmluvné strany**“ alebo jednotlivo ako „**zmluvná strana**“)

**Článok 1**

**Definícia pojmov**

1. Pokiaľ z kontextu v iných ustanoveniach tejto Zmluvy nevyplýva inak, majú nasledujúce slová, výrazy a pojmy použité v tejto Zmluve a jej prílohách nasledovný význam:

**BOZP a PO** sa rozumejú právne predpisy na zaistenie bezpečnosti a ochrany zdravia pri práci a požiarnej ochrany;

**Dokumentáciou** sa rozumie prevádzková, inštalačná, výrobná a/alebo technická  dokumentácia (vrátane záručného listu) autorizovaného predajcu alebo výrobcu k Predmetu kúpy;

**Fakturovateľná časť ceny** je časť zmluvnej ceny za Predmet kúpy, ktorá je predmetom finančného plnenia zo strany Kupujúceho. Vypočíta sa ako rozdiel medzi cenou za objednané množstvo tovaru podľa zmluvných jednotkových cien a alikvotnou časťou Propagačnej časti ceny prislúchajúcou k tomuto množstvu. Fakturovateľná časť ceny je základom pre výpočet zálohových platieb;

**Index aktuálny** je hodnota indexu „Ceny materiálov spotrebovávaných v stavebníctve (výrobné ceny)“ zverejnená Štatistickým úradom SR za mesiac predchádzajúci mesiacu, v ktorom Kupujúci vykonáva valorizáciu;

**Index** referenčný je hodnota rovnakého indexu zverejnená za mesiac, v ktorom Predávajúci predložil ponuku vo verejnej súťaži;

**Kúpnou cenou** sa rozumie celková zmluvná cena vypočítaná akosúčet jednotkových cien Predmetu kúpy a ich zmluvných množstiev;

**Miestom plnenia** je miesto určené na dodanie Predmetu kúpy. Miestom plnenia je Medená 6, 811 02 Bratislava alebo iné miesto určené Kupujúcim vo Výzve nachádzajúce sa v katastrálnom území Hlavného mesta SR Bratislava;

**Nová kúpna cena** je celková aktualizovaná cena za Predmet kúpy vypočítaná po uplatnení valorizačného mechanizmu podľa tejto Zmluvy;

**Nové jednotkové ceny** sú upravené jednotkové ceny jednotlivých tovarov uvedených v Prílohe č. 1 tejto Zmluvy, vypočítané v súlade s valorizačným mechanizmom podľa článku 4 Zmluvy, na základe zmeny indexu „Ceny materiálov spotrebovávaných v stavebníctve (výrobné ceny)“ zverejneného Štatistickým úradom SR, pričom ich výška je potvrdená písomnou dohodou zmluvných strán a následne zmluvne upravená dodatkom;

**Plnením Kupujúceho** sa rozumie plnenie vymedzené v čl. 2 ods. 3 tejto Zmluvy;

**Preberacie konanie** znamená posúdenie súladu dodávaného tovaru s Technickou špecifikáciou Predmetu kúpy stanovenou v opise predmetu zákazky. Výsledkom preberacieho konania je písomný preberací protokol, podpísaný obidvoma zmluvnými stranami, ktorý slúži k prevzatiu Predmetu kúpy;

**Predmetom kúpy** je tovar v kvalite zodpovedajúcej Technickej špecifikácii, ktorý Predávajúci ponúkol vo Verejnom obstarávaní a ktorý Kupujúci prijal vo Verejnom obstarávaní;

**Projektom** je komplexná rekonštrukcia a historická obnova Kúpeľov Grössling, ktorú realizuje Kupujúci;

**Propagačná časť ceny** je časťou Kúpnej ceny uhradená formou propagačných služieb;

**Propagačné služby** sú službami podľa čl. 2 ods. 3 Zmluvy poskytnuté Kupujúcim Predávajúcemu počas trvania tejto Zmluvy;

**Response time (RT)** sa rozumie čas reakcie Predávajúceho na Vadu od jej nahlásenia Kupujúcim;

Pod **Fix time (FT)** sa rozumie čas od doby nahlásenia Vady Kupujúcim Predávajúcemu do doby jej odstránenia Predávajúcim;

**Technická špecifikácia** je popis požiadaviek kladených na Predmet kúpy a predstavujúcich opis predmetu zákazky vo Verejnom obstarávaní;

**Termín plnenia** znamená dátum, do kedy má byť Predmet kúpy (ako celok alebo posledná časť Predmetu kúpy, ak je Predmet kúpy dodávaný po častiach) dodaný Kupujúcemu;

**Vadou** sa rozumie akákoľvek odchýlka tovaru tvoriaceho Predmet kúpy od Technickej špecifikácie a/alebo podmienok dohodnutých v tejto Zmluve a jej prílohách a/alebo podmienok vyplývajúcich zo všeobecne záväzných právnych predpisov a technických noriem;

**Verejným obstarávaním** sa rozumie zadávanie nadlimitnej zákazky s názvom: „Dodávka veľkoformátových obkladov v predstihu pre potreby úplnej a komplexnej realizácie investičného projektu Kúpeľov Grössling“ zverejnenej oznámením o vyhlásení verejného obstarávania v Úr. Vestníku EU č. .................. dňa ................ pod č. ................ a vo Vestníku ÚVO č. ....... zo dňa ............... pod č. .................... postupom verejnej súťaže podľa Zákona o verejnom obstarávaní, ktorej výsledkom je uzatvorenie tejto Zmluvy;

**Výzvou** sa rozumie písomná výzva Kupujúceho na dodanie Predmetu kúpy do Miesta plnenia;

**Zákonom o registri partnerov verejného sektora** sa rozumie zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov;

**Zákon o verejnom obstarávaní** sa rozumie zákon č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov;

**Zmluvou o dielo** sa rozumie zmluva, ktorá bude uzatvorená ako výsledok zadávania nadlimitnej zákazky na stavebné práce s názvom: „Obnova kúpeľov Grössling” vyhlásenej oznámením o vyhlásení verejného obstarávania zverejneným v Úr. Vestníku EU č. S234/2024 dňa 02.12.2024 pod č. 734466 a vo Vestníku ÚVO č. 238/2024 zo dňa 03.12.2024 pod č. 29675-MRP;

**Zhotoviteľom** sa rozumie úspešný uchádzač vo verejnom obstarávaní s názvom: „Obnova kúpeľov Grössling” vyhlásenomoznámením o vyhlásení verejného obstarávania zverejneným v Úr. Vestníku EU č. S234/2024 dňa 02.12.2024 pod č. 734466 a vo Vestníku ÚVO č. 238/2024 zo dňa 03.12.2024 pod č. 29675-MRP;

**Zodpovedný zástupca Kupujúceho** je osoba určená Kupujúcim v záhlaví tejto Zmluvy, ktorá je oprávnená prevziať Predmet kúpy od Predávajúceho, podpísať preberací protokol, a ktorá je zodpovedná za zabezpečenie zdrojov a kapacít Kupujúceho potrebných na prevzatie Predmetu kúpy, a zároveň je zodpovedná za aktívnu spoluprácu Kupujúceho s Predávajúcim;

**Zodpovedný zástupca Predávajúceho** je osoba určená Predávajúcim v záhlaví tejto Zmluvy, ktorá je oprávnená odovzdať Predmet kúpy Kupujúcemu, podpísať preberací protokol, a ktorá riadi dodanie Predmetu kúpy na Miesto plnenia a Preberacie konanie, a zároveň je zodpovedná za aktívnu spoluprácu Predávajúceho s Kupujúcim, za detailné plánovanie, koordináciu a kontrolu všetkých činností vykonávaných v rámci realizácie dodávky Predmetu kúpy.

**Článok 2**

**Predmet Zmluvy**

1. Táto Zmluva sa uzatvára na základe výsledkov Verejného obstarávania.
2. Predmetom tejto Zmluvy je úprava práv a povinností v súvislosti so záväzkom Predávajúceho dodať za podmienok dohodnutých v tejto Zmluve Kupujúcemu Predmet kúpy vymedzený v Prílohe č. 3 Cenová ponuka tejto Zmluvy do Miesta plnenia v požadovanom množstve jednotlivých položiek a v kvalite špecifikovanej v Technickej špecifikácií, previesť na Kupujúceho vlastnícke právo k Predmetu kúpy, ako aj záväzok Kupujúceho zaplatiť Predávajúcemu kúpnu cenu v zmysle tejto Zmluvy. Predmetom tejto Zmluvy nie je inštalácia / osadenie Predmetu kúpy.
3. Predmetom tejto Zmluvy je tiež záväzok Kupujúceho poskytnúť Predávajúcemu Propagačné služby, ktorých bližší rozsah a obsah je popísaný v prílohe č. 2 tejto Zmluvy.

**Článok 3**

**Dodacie podmienky, termín, miesto**

1. Predávajúci sa zaväzuje dodať Kupujúcemu Predmet kúpy alebo jeho časť, v rozsahu, v Termíne a za podmienok uvedených v písomnej Výzve Kupujúceho. Termín plnenia pre každú Výzvu bude stanovený v príslušnej Výzve, **najneskôr však do 6 mesiacov odo dňa doručenia písomnej Výzvy** Kupujúceho. Kupujúci je oprávnený poslať Výzvu podľa tohto odseku Zmluvy Predávajúcemu najneskôr do termínu 6 mesiacov pred predpokladanou inštaláciou Predmetu Kúpy na Miesto Plnenia podľa harmonogramu prác Zmluvy o Dielo. Pre vylúčenie akýchkoľvek pochybností, Kupujúci pošle písomnú Výzvu Predávajúcemu, pričom predmetná Výzva bude obsahovať objednané množstvo (v celistvosti, alebo po častiach) Predmetu kúpy, dodacie podmienky, Termín plnenia, termín predpokladanej inštalácie, ako aj Miesto plnenia. Najneskôr do 10 pracovných dní od doručenia Výzvy Kupujúceho, Predávajúci objedná / zadá do výroby / rezervuje u výrobcu Predmet kúpy, pričom Predávajúci znáša na vlastné náklady akékoľvek náklady spojené s uskladnením Predmetu kúpy až do času samotného dodania Predmetu kúpy na Mieste Plnenia. Potvrdenie o objednaní / zadaní do výroby / rezervovaní u výrobcu Predmetu kúpy Predávajúci preukáže Kupujúcemu do 15 pracovných dní od dňa doručenia Výzvy.
2. Kupujúci si vyhradzuje právo nevyzvať Predávajúceho na dodanie Predmetu kúpy podľa ods. 1 tohto článku Zmluvy, a to na základe písomného oznámenia doručeného Predávajúcemu najneskôr do 18 (osemnásť) mesiacov odo dňa uzatvorenia Zmluvy o dielo. V takom prípade Kupujúcemu nevzniká žiadna povinnosť na náhradu škody za nedodanie Predmetu kúpy. Predávajúci týmto vyjadruje svoj súhlas s uvedeným postupom a výslovne potvrdzuje, že mu z neuplatnenia práva na odber Predmetu kúpy nevznikne voči Kupujúcemu žiadny nárok.

Kupujúci je oprávnený objednať Predmet kúpy vo väčšom rozsahu, ako je uvedený v Prílohe č. 3 tejto Zmluvy, najmä z dôvodu zabezpečenia montážnej rezervy (napr. rezanie obkladov). Zmluvné strany sa dohodli, že v prípade, ak Kupujúcemu po ukončení montáže / kladení zostane nevyužitá časť Predmetu kúpy v rozsahu najviac do 4 % z celkového zmluvného množstva, je Kupujúci oprávnený túto časť Predávajúcemu vrátiť. Podmienkou vrátenia je, že vrátený tovar bude v pôvodnom, neporušenom a neotvorenom obale, bez známok poškodenia, a bude pripravený na vyzdvihnutie na Mieste plnenia, Predávajúci je povinný takto oznámené zostatkové množstvo Predmetu kúpy bezodkladne, najneskôr do 10 pracovných dní od oznámenia Kupujúceho, na vlastné náklady prevziať na Mieste plnenia a následne, najneskôr do 30 dní od prevzatia, uhradiť Kupujúcemu alikvotnú časť Kúpnej ceny zodpovedajúcu vrátenému množstvu, a to na základe dobropisu vystaveného Kupujúcim. Zároveň je Kupujúci povinný pripraviť na Mieste Plnenia vratné prázdne palety, ktoré ostanú po využití Predmetu kúpy na vyzdvihnutie Predávajúceho.

1. V prípade, ak Termín plnenia po zaslaní Výzvy Kupujúcim nebude z akéhokoľvek dôvodu na strane Kupujúceho dodržaný (najmä, nie však výlučne, ak Miesto plnenia nebude pripravené / vhodné na dodanie Predmetu kúpy), Kupujúci oznámi Predávajúcemu, že Termín plnenia posúva o najviac 60 dní oproti Termínu plnenia uvedenému vo Výzve podľa ods. 1 tohto článku (tzv. Predĺžená doba dodania). Alternatívne Kupujúci oznámi Predávajúcemu nové miesto plnenia v rámci Bratislavy. Pre vylúčenie akýchkoľvek pochybností, Predávajúci počas Predlženej doby dodania na vlastné náklady uskladní objednaný Predmet kúpy alebo jeho časť. Po vypršaní Predĺženej doby dodania buď Kupujúci oznámi Predávajúcemu nové Miesto plnenia, , alebo Predávajúci uskladní Predmet kúpy alebo jeho časť za odplatu na ďalšie obdobie vo svojich priestoroch až do určenia nového Termínu plnenia, pričom skladné pre takéto účely nemôže byť vyššie ako bežný štandard skladného na trhu.
2. Zmluvné strany berú na vedomie a súhlasia, že k okamihu uzatvorenia tejto Zmluvy nie je možné presne určiť termín dodania tovaru, keďže jeho inštalácia závisí od postupu prác podľa Zmluvy o dielo, najmä od dodržania harmonogramu realizácie predmetnej stavby. Termín predpokladanej inštalácie je orientačne stanovený najneskôr do 31. decembra 2027. Predávajúci je oprávnený každých 6 (šesť) mesiacov požiadať Kupujúceho o stretnutie s písomným záznamom, ktorého účelom bude preverenie predpokladaných termínov dodania Tovaru a koordinácia ďalšieho postupu. Kupujúci je povinný takejto žiadosti vyhovieť v primeranej lehote (nie neskôr ako do 30 dní od doručenia žiadosti Predávajúceho), a to najmä s ohľadom na aktuálny stav Projektu, aby nedošlo k neprimeranému oneskoreniu, ktoré by mohlo ohroziť zabezpečenie alebo dostupnosť dodávaného Tovaru.
3. S ohľadom na ods. 1 tohto článku upravujúce právo Kupujúceho objednávať Predmet kúpy po častiach, Zmluvné strany berú na vedomie, že realizácia stavebných prác na Mieste plnenia bude prebiehať po etapách, ktoré môžu, ale nemusia na seba časovo nadväzovať. S ohľadom na túto skutočnosť je zmluvné množstvo tovarov v Prílohe č. 3 tejto Zmluvy vyjadrené pre jednotlivé časti a viazané na konkrétne stavebné objekty a Kupujúci má právo Predmet kúpy objednávať (Výzvou podľa ods. 1 tohto článku) po častiach pre jednotlivé stavebné objekty. Kupujúci si vyhradzuje právo Predmet kúpy:
4. neodobrať vôbec, alebo
5. odobrať v inom termíne (a to kedykoľvek počas trvania tejto Zmluvy), než ostatné časti plnenia, podľa samostatnej Výzvy na plnenie.
6. Predmet kúpy musí byť nový, nepoužitý, nepoškodený, v bezchybnom stave, nevystavovaný, v originálnom balení, s požadovanými vlastnosťami, s príslušnou Dokumentáciou. Nemôže sa jednať o repasovaný alebo inak renovovaný, reklamovaný tovar.
7. Predávajúci je oprávnený v  Termíne plnenia, po predchádzajúcej písomnej dohode s Kupujúcim, doručiť Predmet kúpy aj po častiach; v takom prípade sa nasledujúce odseky tohto článku uplatnia primerane na každú dodanú časť Predmetu kúpy.
8. Predávajúci je povinný oznámiť Kupujúcemu konkrétny deň dodania Predmetu kúpy na Miesto plnenia minimálne 1 mesiac pred plánovaným dňom dodania. Oznámený deň dodania Predmetu kúpy je možné zmeniť len po vzájomnej dohode, nakoľko na Mieste plnenia budú prebiehať stavebné práce a akékoľvek dodania tovarov je potrebné realizovať v súčinnosti so Zhotoviteľom.
9. Predávajúci je povinný Predmet kúpy dodať Kupujúcemu v Mieste plnenia resp. v novom mieste plnenia oznámenom Kupujúcim podľa ods. 3 tohto článku. Kupujúci si vyhradzuje právo zmeniť Miesto plnenia, pričom túto zmenu oznámi Predávajúcemu najneskôr päť pracovných dni pred oznámeným termínom doručenia podľa ods. 5 tohto článku Zmluvy.
10. Predávajúci je povinný na vlastné náklady a nebezpečenstvo dopraviť Predmet kúpy do Miesta plnenia.
11. Predávajúci je povinný vyhotoviť príslušný preberací protokol a predložiť ho Kupujúcemu na schválenie. Predávajúci je povinný preberací protokol vyhotoviť v troch origináloch, pričom jeden z nich bude tvoriť prílohu faktúry (daňového dokladu).
12. Kupujúci nie je povinný odobrať /objednať Predmet kúpy v plnom rozsahu podľa tejto Zmluvy (zmluvné množstvo) a Predávajúci túto skutočnosť akceptuje. V takom prípade Predávajúcemu nevzniká žiadny nárok na náhradu škody, ušlý zisk, ani iné plnenie súvisiace s nevyužitím celkového zmluvného množstva. Zmluvné strany sa dohodli, že ustanovenia § 421 Obchodného zákonníka sa na zmluvné množstvo Predmetu kúpy v zmysle Zmluvy nevzťahujú. Pre vylúčenie pochybností sa zmluvné strany dohodli, že Predmet kúpy objednaný podľa ods. 1 tohto článku je Kupujúci povinný odobrať a Predávajúci oprávnený fakturovať podľa článku 4 tejto Zmluvy. Zmluvné strany sa dohodli, že v prípade odobratia čo i len časti zmluvného rozsahu Predmetu kúpy, sa propagačná časť odplaty a s ňou súvisiace práva a povinnosti Kupujúceho nemenia. Kupujúci poskytne Predávajúcemu dohodnutú odplatu za propagačné služby v plnom rozsahu.
13. Kupujúci si vyhradzuje právo odmietnuť prevziať Predmet kúpy, ak tento svojimi vlastnosťami, / parametrami nezodpovedá podmienkam dohodnutým v tejto Zmluve, jej prílohách, najmä Technickej špecifikácii, v príslušných právnych predpisoch a technických normách.

**Článok 4**

**Kúpna cena, platobné podmienky**

1. Jednotkové ceny za Predmet kúpy uvedené v Prílohe č. 3 Zmluvy sú stanovené v zmysle ust. § 3 zákona č. 18/1996 Z. z. o cenách v znení neskorších predpisov, vyhlášky MFSR č. 87/1996 Z. z., ktorou sa vykonáva zákon NRSR č. 18/1996 Z. z. o cenách v znení neskorších predpisov.
2. Kúpna cena zahŕňa všetky náklady na dodanie Predmetu kúpy, balenia a dopravy tovaru, ciel alebo akýchkoľvek iných poplatkov. Pre vylúčenie akýchkoľvek pochybností platí, že dohodnutá Kúpna cena zahŕňa všetky náklady Predávajúceho vynaložené v súvislosti s plnením predmetu podľa tejto Zmluvy, a to aj tie, ktoré nie sú v Zmluve explicitne uvedené, ale vyplývajú z povahy tovaru a účelu tejto Zmluvy. Predávajúci je oboznámený s Miestom plnenia, ktoré predpokladá zvýšené nároky na dopravu Predmetu kúpy na Miesto plnenia.
3. Celková Kúpna cena za Predmet kúpy je daná súčtom jednotkových cien tovaru/-ov uvedených v Prílohe č. 3 tejto Zmluvy a ich zmluvných množstiev, v celkovej výške ..................,-- EUR (slovom: ............................... eur) bez DPH.
4. Zmluvné strany sa ďalej dohodli, že časť Kúpnej ceny vo výške [●] EUR bez DPH predstavuje Propagačnú časť, ktorá bude uhradená formou propagačných služieb, ktoré Kupujúci poskytne Predávajúcemu. Kupujúci sa zaväzuje poskytnúť Propagačné služby v dohodnutej hodnote, ak:
	* 1. Predávajúci dodá Kupujúcim objednaný Predmet kúpy na základe tejto Zmluvy, a to bez ohľadu na skutočne odobraté množstvo, **alebo**
		2. Predávajúci uzatvorí so Zhotoviteľom osobitnú zmluvu, predmetom ktorej bude dodanie tovaru spĺňajúceho Technickú špecifikáciu Predmetu kúpy, určeného pre realizáciu Projektu.
5. Predávajúci výslovne berie na vedomie a súhlasí s tým, že
	* Propagačná časť nie je predmetom fakturácie z jeho strany a nepredstavuje zdaniteľné plnenie, z ktorého by mu vznikali akékoľvek finančné nároky voči Kupujúcemu;
	* Neposkytnutie alebo čiastočné nevyužitie Propagačnej časti nezakladá Predávajúcemu nárok na akúkoľvek náhradu škody, ušlý zisk alebo iné plnenie; a
	* Kupujúci nenesie voči Predávajúcemu žiadnu zodpovednosť v prípade, ak Propagačné služby poskytne v dohodnutom rozsahu a kvalite.

**Valorizačný mechanizmus:**

1. Zmluvné strany sa dohodli, že zmluvné jednotkové ceny tovarov uvedené v Prílohe č. 1 tejto Zmluvy budú predmetom valorizačného mechanizmu, a to v súvislosti s predpokladaným časovým odstupom medzi predložením ponuky a reálnym plnením podľa tejto Zmluvy.
2. Valorizačný mechanizmus podľa tejto Zmluvy uplatňuje Kupujúci, a to najskôr po uplynutí 6 (šesť) mesiacov od nadobudnutia účinnosti Zmluvy. Kupujúci je oprávnený aplikovať valorizačný mechanizmus pred vystavením Výzvy na dodanie Predmetu kúpy alebo jeho časti. Kupujúci vykoná výpočet valorizácie a predloží Predávajúcemu návrh nových jednotkových cien, ktoré budú následne potvrdené písomnou dohodou zmluvných strán. Zmluvné strany sa zaväzujú uzatvoriť dodatok k Zmluve, ktorým bez zbytočného odkladu upravia zmluvné jednotkové ceny v súlade s takto dohodnutou valorizáciou.
3. Výpočet valorizácie bude založený na vývoji **indexu „Ceny materiálov spotrebovávaných v stavebníctve (výrobné ceny)**“**,** publikovaného Štatistickým úradom SR v databáze STATdat. Porovnávať sa bude hodnota indexu za mesiac predchádzajúci kalendárnemu mesiacu, v ktorom Kupujúci aplikuje valorizáciu (Index aktuálny), s hodnotou indexu za mesiac v ktorom Predávajúci predložil svoju ponuku vo verejnej súťaži (Index referenčný).
4. Nové jednotkové ceny budú stanovené nasledovne:
5. ak sa rozdiel medzi porovnávanými indexmi **nepresiahne** ±**3 %, zmluvné jednotkové ceny zostávajú bezo zmeny,**
6. **ak rozdiel medzi porovnávanými indexmi presiahne** ±**3 %, každá jednotková cena sa upraví v pomere zodpovedajúcom percentuálnemu rozdielu indexov, a to podľa nasledujúceho vzorca:**

“**Nová jednotková cena = Pôvodná jednotková cena × (Index aktuálny / Index referenčný)”**

1. Takto stanovené Nové jednotkové ceny budú platné počas obdobia **6 mesiacov odo dňa ich potvrdenia** zmluvnými stranami. Po uplynutí tejto lehoty bude možné opätovne aplikovať tento valorizačný mechanizmus podľa postupu uvedeného vyššie.
2. **Nová Kúpna cena** sa po aplikácii valorizačného mechanizmu vypočíta ako súčet:
3. hodnoty všetkých už objednaných položiek Predmetu kúpy ku dňu uplatnenia valorizácie (v pôvodných zmluvných jednotkových cenách), a
4. hodnoty všetkých dosiaľ neobjednaných položiek Predmetu kúpy, určenej ako súčin **Nových jednotkových cien** a **zostávajúcich neobjednaných množstiev** podľa Prílohy č. 3 tejto Zmluvy.
5. Nová Kúpna cena bude tvoriť aktualizovanú zmluvnú cenu po uplatnení valorizačného mechanizmu a bude zaznamenaná v dodatku k Zmluve. **Táto zmena nemá vplyv na výšku Propagačnej časti ceny**, ktorá zostáva počas trvania Zmluvy nemenná.
6. V prípade, ak Štatistický úrad SR prestane publikovať uvedený index alebo dôjde k výpadku údajov, zmluvné strany sa dohodnú na použití najbližšieho relevantného indexu publikovaného Štatistickým úradom SR, ktorý primerane odzrkadľuje vývoj cien stavebných materiálov.

**Platobné podmienky:**

1. Kupujúci bude objednávať Predmet kúpy po častiach na základe písomných Výziev. Každá takáto Výzva predstavuje čiastkovú objednávku, ku ktorej sa vzťahujú tieto platobné podmienky.
2. **Celková Kúpna cena** podľa tejto Zmluvy pozostáva z:
3. **finančnej časti Kúpnej ceny**, ktorá je predmetom fakturácie, a
4. **Propagačnej časti ceny**, ktorú Kupujúci poskytne Predávajúcemu formou propagačných služieb v súlade s Prílohou č. 2 tejto Zmluvy.
5. Pri každej čiastkovej objednávke bude **Propagačná časť ceny alikvotne rozpočítaná** podľa podielu objednaného množstva na celkovom zmluvnom množstve. **Len zvyšná časť ceny** (t.j.po odpočítaní pomernej časti Propagačnej ceny) je predmetom fakturácie a zálohových platieb.
6. Fakturovateľná časť ceny za každú čiastkovú objednávku bude Kupujúcim uhradená v troch splátkach nasledovne:
* **35 % z Fakturovateľnej ceny** na základe zálohovej faktúry vystavenej po doručení Výzvy,
* **35 % z Fakturovateľnej ceny** po preukázaní  objednania / zadania do výroby / rezervovania u výrobcu;
* **30 % z Fakturovateľnej ceny** po riadnej kontrole Predmetu kúpy na mieste uskladnenia a podpise Preberacieho protokolu oboma zmluvnými stranami.
1. Ku každej faktúre sa pripočíta daň z pridanej hodnoty (DPH) v zákonom stanovenej výške platnej ku dňu zdaniteľného plnenia. Výška DPH bude vo faktúre osobitne vyčíslená.
2. Všetky faktúry musia obsahovať náležitosti podľa § 74 zákona č. 222/2004 Z. z. o dani z pridanej hodnoty v znení neskorších predpisov. K druhej platbe je Predávajúci povinný priložiť doklad preukazujúci objednania / zadania do výroby / rezervovania u výrobcu. K poslednej platbe za každú čiastkovú objednávku musí byť priložený obojstranne podpísaný Preberací protokol.
3. Lehota splatnosti všetkých faktúr je **30 kalendárnych dní odo dňa ich doručenia Kupujúcemu**. V prípade, že faktúra nebude obsahovať zákonom predpísané náležitosti alebo bude obsahovať chybné údaje, je Kupujúci oprávnený ju vrátiť na opravu alebo doplnenie; lehota splatnosti začne plynúť nanovo odo dňa doručenia opravenej faktúry.
4. Kupujúci uhradí každú fakturovanú sumu bezhotovostným prevodom na bankový účet Predávajúceho uvedený v záhlaví tejto Zmluvy. Za deň úhrady sa považuje deň odpísania peňažných prostriedkov z účtu Kupujúceho v prospech účtu Predávajúceho.

**Článok 5**

**Záručné podmienky, zodpovednosť za Vady, zmluvné pokuty**

1. Predávajúci zodpovedá za to, že Predmet kúpy:
2. je schválený na dovoz a predaj v Slovenskej republike alebo v rámci Európskej únie,
3. má vlastnosti a parametre dohodnuté v tejto Zmluve a jej prílohách,
4. je v súlade so všeobecne záväznými právnymi predpismi a technickými normami platnými v čase dodania.
5. **Záručná doba na Predmet kúpy je 60 mesiacov**, počítaná odo dňa dodania celého objednaného množstva Predmetu kúpy. V prípade dodania po častiach začína záručná doba plynúť odo dňa uvedeného v preberacom protokole s najneskorším dátumom prevzatia.
6. Predávajúci zabezpečí kontrolu tovaru vo svojich skladových priestoroch, pričom Predávajúci zašle oznámenie o čase a mieste rozbalenia Kupujúcemu najmenej 2 pracovné dni vopred. Kupujúci sa môže takejto kontroly zúčastniť a vyhotoviť fotodokumentáciu alebo iný záznam.
7. Kupujúci oznámi zistenú vadu Predávajúcemu osobne v zmysle ods. 3 tohto článku Zmluvy. Zmluvné strany však vzali na vedomie, že nebezpečenstvo škody na Predmete kúpy prechádza na Kupujúceho až riadnym dodaním Predmetu kúpy do Miesta plnenia, pričom v prípade, ak Predmet kúpy bol doručený poškodený, Kupujúci oznámi zistenú vadu Predávajúcemu najneskôr do troch (3) pracovných dní od doručenia na Miesto plnenia prostredníctvom e-mailu. Predávajúci je povinný určiť kontaktnú osobu pre účely nahlasovania vád, vrátane mena, e-mailovej adresy a telefónneho čísla, a túto informáciu udržiavať aktuálnu počas trvania Zmluvy a záručnej doby.
8. **Reakčné a lehotové povinnosti Predávajúceho:**
9. Predávajúci je povinný reagovať na oznámenie vady najneskôr do **5 pracovných dní** od jeho doručenia
10. Predávajúci je povinný začať s odstraňovaním vady najneskôr do **7 pracovných dní** od oznámenia
11. Predávajúci sa zaväzuje, že každú vadu odstráni najneskôr do **30 dní** odo dňa oznámenia vady , ak sa zmluvné strany nedohodnú inak.
12. Ak je Predávajúci v omeškaní s riadnym / včasným dodaním objednaného Predmetu kúpy, a to čo i len v časti objednaného Predmetu kúpy, pričom omeškané dodanie má vplyv na harmonogram realizácie stavebných prác podľa Zmluvy o dielo, má Kupujúci právo uplatniť si voči nemu zmluvnú pokutu vo výške 20 EUR za každý deň omeškania.
13. Uhradením zmluvnej pokuty podľa tohto článku Zmluvy nezaniká nárok Kupujúceho na náhradu škody v celom rozsahu. Zodpovednosť za škodu a povinnosť na náhradu škody sa bude riadiť a spravovať príslušnými ustanoveniami Obchodného zákonníka.

1. Splnením záväzku Predávajúceho zaplatiť Kupujúcemu zmluvnú pokutu nezaniká povinnosť Predávajúceho dodať Predmet kúpy, resp. splniť si inú zmluvnú alebo zákonnú povinnosť.
2. V prípade omeškania Kupujúceho s plnením podľa čl. 4 ods. 20 Zmluvy je Predávajúci oprávnený uplatniť si úrok z omeškania v zákonom stanovenej výške.

**Článok 6**

**Práva a povinnosti zmluvných strán**

1. Kupujúci je povinný poskytnúť Predávajúcemu všetky informácie, ktoré sú nevyhnutné pre riadne plnenie jeho záväzkov vyplývajúcich z tejto Zmluvy a z povahy ktorých vyplýva, že má tieto informácie poskytnúť Kupujúci Predávajúcemu.
2. Predávajúci sa zaväzuje odovzdať Kupujúcemu spolu s Predmetom kúpy všetku potrebnú Dokumentáciu, ktorá sa na Predmet kúpy vzťahuje a je potrebná na jeho prevzatie a užívanie.
3. Zmluvné strany sa zaväzujú, že si budú poskytovať potrebnú súčinnosť pri plnení záväzkov z tejto Zmluvy a navzájom si budú oznamovať všetky okolnosti a informácie, ktoré môžu mať vplyv na plnenie Zmluvy.
4. Predávajúci sa zaväzuje, že bude s Kupujúcim bez zbytočného odkladu rokovať o všetkých otázkach, ktoré by mohli negatívne ovplyvniť proces dodania dohodnutého Predmetu kúpy a že bude Kupujúcemu oznamovať všetky okolnosti, ktoré by mohli ohroziť dohodnutý Termín plnenia Predmetu kúpy v zmysle Zmluvy. Kupujúci sa zaväzuje najneskôr do 3 pracovných dní po oznámení konkrétneho dňa dodania Predmetu kúpy informovať Predávajúceho o obmedzeniach alebo požiadavkách v Mieste plnenia za účelom vynesenia dodaného Predmetu kúpy. Akékoľvek potreby / úpravy na dodanie Predmetu kúpy do Miesta plnenia je Predávajúci povinný oznámiť Kupujúcemu najneskôr s uvedením konkrétneho dňa dodania Predmetu kúpy.
5. Predávajúci sa zaväzuje, že počas uskladnenia zabezpečí ochranu Predmetu kúpy pred jeho poškodením alebo zničením najmä tak, že Predmet kúpy vhodným spôsobom zabalí. V prípade porušenia tejto povinnosti zodpovedá Predávajúci za Vady Predmetu kúpy, ktoré vzniknú porušením povinnosti náležite ochrániť Predmet kúpy pred jeho poškodením alebo zničením.
6. Predávajúci sa zaväzuje byť riadne zapísaný v registri partnerov verejného sektora po dobu trvania tejto Zmluvy, ak mu taká povinnosť vyplýva zo Zákona o registri partnerov verejného sektora. Predávajúci sa zaväzuje zabezpečiť, aby jeho subdodávatelia v zmysle § 2 ods. 1 písm. a) siedmy bod Zákona o registri partnerov verejného sektora boli riadne zapísaní v registri partnerov verejného sektora po dobu trvania subdodávateľskej zmluvy, ak im taká povinnosť vyplýva zo Zákona o registri partnerov verejného sektora. Predávajúci je povinný na požiadanie Kupujúceho predložiť všetky zmluvy so subdodávateľmi.
7. Predávajúci a ním poverené osoby sa zaväzujú dodržiavať všetky všeobecne záväzné právne podpisy na úseku bezpečnosti a ochrany zdravia pri práci, požiarnej ochrany, zásady prevencie a pod. Pri ich dodržiavaní budú postupovať s odbornou starostlivosťou.
8. V prípade zmeny obchodného mena, názvu, sídla, právnej formy, štatutárnych orgánov alebo i spôsobu ich konania za zmluvnú stranu, bankového spojenia a čísla účtu, oznámi zmluvná strana, ktorej sa niektorá z uvedených zmien týka, písomnou formou túto skutočnosť druhej zmluvnej strane, a to bez zbytočného odkladu, inak povinná zmluvná strana zodpovedá za všetky prípadné škody.

**Článok 7**

**Nadobudnutie vlastníckeho práva a nebezpečenstvo škody na Predmete kúpy**

1. Kupujúci nadobúda vlastnícke právo k Predmetu kúpy okamihom podpisu preberacieho protokolu.
2. Nebezpečenstvo škody na Predmete kúpy prechádza na Kupujúceho v okamihu vyloženia a zároveň prevzatia vrátane podpisu na dodacom liste Predmetu kúpy od Predávajúceho.

**Článok 8**

**Trvanie a ukončenie Zmluvy**

1. Táto Zmluva sa u zatvára na dobu určitú, a to na obdobie trvajúce 60 (šesťdesiat) mesiacov odo dňa dodania posledného objednaného Predmetu kúpy podľa tejto Zmluvy (na základe príslušnej Výzvy a dodacieho listu Predmetu kúpy súvisiaceho s poslednou Výzvou)

Zmluva zaniká uplynutím doby podľa predchádzajúcej vety; to neplatí pre tie záväzky, ktoré zo svojej povahy trvajú aj po skončení Zmluvy.

1. Túto Zmluvu je možné ukončiť:
2. písomnou dohodou zmluvných strán,
3. výpoveďou;
4. písomným odstúpením od Zmluvy z dôvodov podstatného porušenia Zmluvy.
5. V prípade zániku Zmluvy dohodou zmluvných strán, táto zaniká dňom uvedeným v tejto dohode. V dohode sa upravia aj vzájomné nároky zmluvných strán vzniknuté z plnenia zmluvných povinností alebo z ich porušenia ku dňu zániku Zmluvy dohodou.
6. Na účely tejto Zmluvy sa podstatným porušením Zmluvy rozumie:
7. porušenie ktoréhokoľvek záväzku Predávajúceho podľa čl. 3, 6, 9 a 10 tejto Zmluvy,
8. omeškanie Predávajúceho so splnením záväzku odstrániť Vady Predmetu kúpy v lehote podľa čl. 5 tejto Zmluvy,
9. porušenie záväzku Kupujúceho zaplatiť kúpnu cenu v lehote splatnosti faktúry podľa čl. 4 ods. 20 tejto Zmluvy,
10. iné porušenie záväzku zmluvnej strany, ktoré sa za podstatné považuje v zmysle príslušného zákona.
11. Kupujúci má právo odstúpiť od tejto Zmluvy aj:
	1. ak Predávajúci vstúpil do likvidácie,
	2. ak je voči Predávajúcemu vedený výkon rozhodnutia (napr. podľa zákona č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov alebo zákona Slovenskej národnej rady č. 563/2009 Z. z. o správe daní (daňový poriadok) a o zmene a doplnení niektorých zákonov a pod.).
12. Kupujúci je oprávnený kedykoľvek písomne vypovedať túto Zmluvu, ak z objektívnych dôvodov nie je schopný poskytnúť dohodnuté Propagačné služby v rámci Propagačnej časti Kúpnej ceny; za objektívne dôvody sa považuje najmä, nie však výlučne:
	1. neuzatvorenie Zmluvy o dielo so Zhotoviteľom stavebných prác,
	2. omeškanie Zhotoviteľa pri realizácii stavebných prác o viac ako 4 mesiace oproti harmonogramu podľa Zmluvy o dielo,
	3. predčasné ukončenie Zmluvy o dielo, v dôsledku čoho nemožno poskytnúť Propagačné služby;

avšak v prípade, že Predávajúcemu bola pred doručením výpovede podľa tohto odseku Zmluvy doručená akákoľvek Výzva, Predávajúci má nárok na uhradenie takto objednaného tovaru v súlade s čl. 4 Zmluvy bez zohľadnenia Propagačnej časti Kúpnej ceny

1. Odstúpenie od Zmluvy alebo výpoveď musí mať písomnú formu a musí byť druhej zmluvnej strane doručené. Účinky odstúpenia / výpovede nastávajú dňom doručenia druhej zmluvnej strane. Výpovedná doba je 30 dní odo dňa doručenia výpovede Predávajúcemu. V prípade výpovede alebo odstúpenia od Zmluvy zo strany Kupujúceho nemá Predávajúci nárok na žiadnu náhradu škody, ušlý zisk ani iné plnenie v súvislosti so zánikom Zmluvy. Predávajúci je v takomto prípade oprávnený fakturovať výlučne peňažnú časť Kúpnej ceny, ktorá zodpovedá skutočne dodanému a prevzatému množstvu Predmetu kúpy do dňa zániku Zmluvy.
2. Za deň doručenia sa považuje deň prevzatia písomnosti. V prípade, ak adresát odmietne písomnosť prevziať, za deň doručenia sa považuje deň odmietnutia prevzatia písomnosti. V prípade, ak si adresát neprevezme písomnosť v úložnej dobe na pošte, za deň doručenia sa považuje posledný deň úložnej doby na pošte. V prípade, ak sa písomnosť vráti odosielateľovi s označením pošty adresát neznámy alebo adresát sa odsťahoval alebo s inou poznámkou podobného významu, za deň doručenia sa považuje deň vrátenia zásielky odosielateľovi.

**Článok 9**

**Využitie subdodávateľov**

1. Predávajúci predkladá v **Prílohe č. 4** tejto Zmluvy zoznam všetkých svojich subdodávateľov. Až do splnenia predmetu tejto Zmluvy je Predávajúci povinný písomne oznámiť Kupujúcemu akúkoľvek zmenu údajov o subdodávateľoch.
2. Predávajúci je oprávnený kedykoľvek počas trvania tejto Zmluvy vymeniť ktoréhokoľvek subdodávateľa, a to za predpokladu, že nový subdodávateľ disponuje oprávnením na príslušné plnenie Zmluvy podľa § 32 ods. 1 písm. e) Zákona o verejnom obstarávaní, ako aj spĺňa povinnosť zápisu do registra partnerov verejného sektora, ak Zákon o registri partnerov verejného sektora pre takéhoto subdodávateľa tento zápis vyžaduje. Najneskôr sedem dní pred prijatím subdodávky od nového subdodávateľa, alebo od uzatvorenia zmluvného vzťahu s novým subdodávateľom (podľa toho, ktorá udalosť nastane skôr), je Predávajúci povinný písomne oznámiť Kupujúcemu údaje o novom subdodávateľovi a o osobe oprávnenej konať za nového subdodávateľa podľa ods. 1 tohto článku Zmluvy a zároveň predložiť Kupujúcemu doklad preukazujúci, že nový subdodávateľ spĺňa podmienku účasti osobného postavenia podľa § 32 ods. 1 písm. e) Zákona o verejnom obstarávaní pre daný predmet subdodávky. Až do splnenia tejto Zmluvy je Predávajúci povinný písomne oznámiť Kupujúcemu akúkoľvek zmenu údajov o novom subdodávateľovi.
3. Predávajúci zodpovedá za plnenie Zmluvy o subdodávke subdodávateľom tak, ako keby plnenie realizované na základe Zmluvy realizoval sám. Predávajúci je povinný vyberať subdodávateľa s odbornou starostlivosťou a zodpovedá za vykonané činnosti/plnenia na základe zmluvy o subdodávke. Predávajúci je povinný každú zmluvu o subdodávke uzatvoriť v písomnej forme.
4. V prípade porušenia ktorejkoľvek povinnosti zo strany Predávajúceho alebo jeho subdodávateľov podľa ods. 2 a 3 tohto článku Zmluvy a z toho vyplývajúcej sankcie uloženej zo strany orgánu štátnej správy a/alebo akéhokoľvek iného subjektu, z dôvodu porušenia povinnosti Predávajúceho alebo jeho subdodávateľa, uhradenú Kupujúcim, zaväzuje sa Predávajúci uhradiť Kupujúcemu túto sankciu v plnej výške najneskôr do 3 dní odo dňa doručenia písomnej výzvy od Kupujúceho. O skutočnosti, že sa takéto konanie začalo, Kupujúci bude informovať Predávajúceho, aby mal možnosť sa ku konaniu vyjadriť.

**Článok 10**

**Ochrana dôverných informácií**

1. Za dôvernú informáciu budú zmluvné strany na účely tejto Zmluvy považovať akýkoľvek údaj, podklad, poznatok, dokument, alebo akúkoľvek inú informáciu, bez ohľadu na formu jej zachytenia, s výnimkami uvedenými v ods. [2](#bookmark) tohto článku Zmluvy:
	1. ktorá sa týka zmluvnej strany (najmä informácie o jej činnosti, štruktúre, hospodárskych výsledkoch, finančné, štatistické a účtovné informácie, informácie o jej majetku, aktívach a pasívach, pohľadávkach a záväzkoch, informácie o jej technickom a programovom vybavení, know-how, hodnotiace štúdie a správy, podnikateľské stratégie a plány, informácie týkajúce sa predmetov chránených právom priemyselného alebo iného duševného vlastníctva zmluvnej strany,
	2. ktorá sa týka zamestnancov a obchodných partnerov zmluvných strán,
	3. ktorá sa týka zmluvných vzťahov zmluvných strán,
	4. ktorá je výslovne zmluvnou stranou označená ako „dôverná“, „utajená“, „chránená zákonom“ alebo iným obdobným označením, a to od okamihu oznámenia tejto skutočnosti druhej zmluvnej strane, alebo
	5. pre ktorú je stanovený všeobecne záväznými právnymi predpismi Slovenskej republiky osobitný režim nakladania (najmä obchodné tajomstvo, bankové tajomstvo, telekomunikačné tajomstvo, daňové tajomstvo, osobné údaje a utajované skutočnosti).
2. Dôverné informácie nie sú informácie, ktoré:
	1. boli alebo sú preukázateľne sprístupnené, zverejnené alebo poskytnuté zmluvnou stranou, ktorej sa tieto informácie týkajú tretej osobe bez záväzku mlčanlivosti pred uzavretím Zmluvy,
	2. sa preukázateľne stanú všeobecne známymi a verejne dostupnými po uzavretí tejto Zmluvy z iného dôvodu ako z dôvodu porušenia záväzku mlčanlivosti podľa tohto článku Zmluvy,
	3. boli preukázateľne vytvorené, vyvinuté či získané samostatne druhou zmluvnou stranou, od tretej strany, ktorá ich legitímne získala alebo vyvinula, a ktorá nie je viazaná povinnosťou mlčanlivosti ohľadom nej.
3. Zmluvné strany sú povinné zaistiť ochranu, utajenie a mlčanlivosť ohľadom dôverných informácií spôsobom obvyklým pre ochranu, zabezpečenie mlčanlivosti a utajovanie takýchto vlastných dôverných informácií. Zmluvné strany sú povinné zabezpečiť ochranu a utajenie dôverných informácií aj zo strany svojich zamestnancov, zástupcov, ako aj iných spolupracujúcich tretích strán, ak im takéto informácie boli poskytnuté.
4. Dôverné informácie poskytnuté, odovzdané, oznámené, sprístupnené alebo akýmkoľvek iným spôsobom získané jednou zmluvnou stranou od druhej zmluvnej strany na základe alebo v akejkoľvek súvislosti so Zmluvou, môžu byť použité výhradne na účely plnenia Zmluvy a v súlade s ustanoveniami Zmluvy.
5. Zmluvné strany sa zaväzujú dôverné informácie, ako aj všetky informácie poskytnuté, odovzdané, oznámené, sprístupnené alebo akýmkoľvek iným spôsobom získané zmluvnými stranami na základe Zmluvy alebo v akejkoľvek súvislosti so Zmluvou udržiavať v tajnosti, a zachovávať o nich mlčanlivosť, chrániť ich pred zneužitím, poškodením, zničením, znehodnotením, stratou a odcudzením, a to i po ukončení trvania Zmluvy. Zmluvné strany sa zaväzujú upovedomiť dotknutú zmluvnú stranu o porušení povinnosti mlčanlivosti bez zbytočného odkladu po tom, ako sa o takomto porušení dozvedia.
6. Zmluvná strana nie je oprávnená bez predchádzajúceho písomného súhlasu druhej zmluvnej strany dôverné informácie poskytnúť, odovzdať, oznámiť, sprístupniť, zverejniť, publikovať, rozširovať, vyzradiť ani použiť inak než na účely Zmluvy, a to ani po ukončení trvania Zmluvy, s výnimkou prípadu ich poskytnutia, odovzdania, oznámenia alebo sprístupnenia:
	1. odborným poradcom zmluvnej strany (vrátane právnych, účtovných, daňových a iných poradcov, alebo audítorov), ktorí sú buď viazaní všeobecnou profesionálnou povinnosťou mlčanlivosti stanovenou alebo uloženou zákonom alebo sú povinní zachovávať mlčanlivosť na základe písomnej dohody so zmluvnou stranou,
	2. subdodávateľom, ak sa subdodávateľ podieľa na plnení Zmluvy, a ak je to potrebné na účely plnenia povinností podľa tejto Zmluvy, pričom subdodávateľ musí byť viazaný minimálne rovnakým rozsahom povinností vo vzťahu k ochrane dôverných informácií, ako sú viazané zmluvné strany podľa tejto Zmluvy,
	3. oprávnenej osobe na základe povinnosti ustanovenej zákonom, rozhodnutím súdu, prokuratúry, Zmluvou alebo na ich základe, alebo rozhodnutím iného oprávneného orgánu verejnej moci v medziach ich právomoci, pričom v tomto prípade zmluvná strana, ktorá je povinná informácie sprístupniť, bezodkladne doručí druhej zmluvnej strane písomné oznámenie o tejto skutočnosti ešte pred sprístupnením týchto informácií. Písomné oznámenie sa nevyžaduje v prípade, ak ide o sprístupnenie informácie podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
7. Zmluvné strany sa dohodli na spolupráci pri poskytovaní prístupu verejnosti k informáciám o stave a plnení tejto Zmluvy, pričom Predávajúci sa zaväzuje neposkytovať informácie verejnosti, tlači ani iným médiám. Predávajúci je povinný informovať Kupujúceho o otázkach verejnosti alebo médií, a to bezodkladne po ich doručení, pričom akékoľvek informácie ohľadne Zmluvy alebo v súvislosti s plnením Zmluvy, je oprávnený poskytovať výlučne Kupujúci. Predávajúci je povinný zabezpečiť, aby všetky jeho spolupracujúce osoby, subdodávatelia a iné osoby podieľajúce sa na plnení Zmluvy boli viazaní minimálne rovnakým rozsahom povinností vo vzťahu k otázkam verejnosti a médií, ako je viazaný Predávajúci podľa tohto odseku.

**Článok 11**

**Osobitné ustanovenia**

1. Predávajúci berie na vedomie, že Predmet kúpy alebo jeho časť alebo Propagačná časť môže byť predmetom administratívnej kontroly zo strany mestskej kontrolórky Hlavného mesta SR Bratislava.
2. Predávajúci sa zaväzuje strpieť výkon takejto kontroly súvisiacej s plnením tejto Zmluvy, a to zo strany oprávnených osôb na výkon takejto kontroly v zmysle príslušných právnych predpisov SR a EÚ a poskytnúť týmto orgánom riadne a včas všetku potrebnú súčinnosť.

**Článok 12**

**Záverečné ustanovenia**

1. Táto Zmluva sa vyhotovuje v štyroch (4) rovnopisoch, po dvoch (2) pre každú zmluvnú stranu.
2. Zmena tejto Zmluvy je možná len písomnou dohodou zmluvných strán vo forme riadne očíslovaných písomných dodatkov.
3. Táto Zmluva podlieha povinnému zverejneniu v zmysle ust. § 5a ods. 1 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov a ustanovení § 47a zákona č. 40/1964 Zb. Občiansky zákonník v znení neskorších predpisov. Táto Zmluva nadobúda platnosť dňom jej podpísania obidvoma zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky.
4. Ak by niektoré z ustanovení tejto Zmluvy bolo neplatné, alebo by sa takým stalo neskôr, nie je tým dotknutá platnosť ostatných jej ustanovení. V takom prípade zmluvné strany dohodnú náhradnú úpravu, ktorá najviac zodpovedá cieľu sledovanému neplatným ustanovením.
5. Právne vzťahy založené touto Zmluvou, ak ich Zmluva výslovne neupravuje, sa riadia príslušnými ustanoveniami Obchodného zákonníka a ostatnými platnými právnymi predpismi Slovenskej republiky.
6. Spory týkajúce sa tejto Zmluvy sa zmluvné strany zaväzujú riešiť prednostne dohodou a vzájomným rokovaním. Ak dohoda nie je možná, pre riešenie sporov z tejto Zmluvy sú príslušné všeobecné súdy Slovenskej republiky.
7. Zmluvné strany vyhlasujú, že si Zmluvu prečítali, s jej obsahom sa riadne a podrobne oboznámili, pričom všetky ustanovenia Zmluvy sú im zrozumiteľné a dostatočne určitým spôsobom vyjadrujú slobodnú a vážnu vôľu zmluvných strán, ktorá nebola prejavená ani v tiesni ani za nápadne nevýhodných podmienok, a že sú oprávnení s predmetom Zmluvy nakladať a ich spôsobilosť nie je ničím obmedzená, čo zmluvné strany nižšie potvrdzujú svojimi podpismi.
8. Neoddeliteľnou súčasťou Zmluvy sú jej nasledovné prílohy:

**Príloha č. 1:**  **Špecifikácia Predmetu kúpy**

**Príloha č. 2: Podmienky partnerských služieb**

**Príloha č. 3:**  **Cenová ponuka**

**Príloha č. 4:**  **Zoznam subdodávateľov** (aj ak ide o plnenie bez využitia subdodávky)

**Predávajúci:** **Kupujúci:**

V Bratislave, dňa ................... V Bratislave, dňa ...................

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**(X) MKK Grössling s. r. o.**

 Martin Neupauer, konateľ

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 **MKK Grössling s. r. o.**

 Gábor Bindics, konateľ